
โครงการประกวดเรียงความในระดับมัธยมศึกษาตอนปลายทั่วประเทศ
๑. ชื่อโครงการ
โครงการประกวดเรียงความในระดับมัธยมศึกษาตอนปลายทั่วประเทศ ในหัวข้อ “การแพทย์แผนตะวันออกสู่ประชาคมอาเซียนในทัศนะของท่าน”
๒. หน่วยงานรับผิดชอบโครงการ
คณะการแพทย์แผนตะวันออก มหาวิทยาลัยรังสิต
๓. คณะกรรมการดำเนินงาน
คณะกรรมการจัดการประกวดเรียงความในระดับมัธยมศึกษาตอนปลายทั่วประเทศ ของคณะการแพทย์แผนตะวันออก มหาวิทยาลัยรังสิต
๔. คณะกรรมการตัดสิน
๑
คณบดีคณะการแพทย์แผนตะวันออก


ประธานกรรมการ
๒
รองคณบดี





รองประธานกรรมการ
๓
หัวหน้าหลักสูตร





กรรมการ
๔
หัวหน้าหมวดวิชา




กรรมการ
๕
ผู้แทนอาจารย์กลุ่มวิชาการแพทย์แผนไทย


กรรมการ
๖
ผู้แทนอาจารย์กลุ่มวิชาการแพทย์แผนตะวันออก

กรรมการ
๗
ผู้แทนอาจารย์กลุ่มวิชาพืชไทยพัฒนา


กรรมการ
๘
เลขานุการคณะ





กรรมการและเลขานุการ
๕. หลักการและเหตุผล
ประเทศไทยกำลังก้าวเข้าสู่ความเป็นประชาคมอาเซียน ในพ.ศ. 2558 (ASEAN Community 2015) เพื่อให้อาเซียนสามารถแข่งขันกับภูมิภาคอื่นๆ และทันต่อการเปลี่ยนแปลงและความท้าทายใหม่ๆ ในอนาคต ซึ่งการพัฒนาดังกล่าว จะส่งผลกระทบให้ทุกประเทศในอาเซียน รวมถึงประเทศไทย ก็จะเกิดการเปลี่ยนแปลงในทุกๆ ด้าน ทำให้เกิดผลกระทบทั้งในด้านสังคม การเมือง เศรษฐกิจ วัฒนธรรมและเฉพาะอย่างยิ่งด้านการศึกษาและการบริการสุขภาพอย่างหลีกเลี่ยงไม่ได้ โดยในส่วนของการศึกษานั้น ขณะนี้ มีความชัดเจนในแนวนโยบายของสำนักงานคณะกรรมการการอุดมศึกษาแห่งชาติ (สกอ.) ได้กำหนดยุทธศาสตร์อุดมศึกษาไทย เพื่อเตรียมความพร้อมสู่การเป็นประชาคมอาเซียนใน พ.ศ.2558 สรุปคือ 
๑. การเพิ่มขีดความสามารถของบัณฑิตให้มีคุณภาพมาตรฐานในระดับสากล 
๒. การพัฒนาความเข้มแข็งของสถาบันอุดมศึกษา เพื่อการพัฒนาประชาคมอาเซียนและ
๓. การส่งเสริมบทบาทอุดมศึกษาไทยในประชาคมอาเซียน ซึ่งสิ่งที่กำลังจะเกิดขึ้น จะส่งผลกระทบหลายภาคส่วน โดยเฉพาะการศึกษาของประเทศไทยต้องมีการปรับตัวครั้งใหญ่ให้สามารถรับมือกับสิ่งที่กำลังจะเกิดขึ้น บัณฑิตที่จบการศึกษาออกไปจะต้องเป็นอย่างไร จะมีอัตลักษณ์เช่นไร จึงจะยืนหยัดได้ในสภาพการเปลี่ยนแปลงครั้งสำคัญ ซึ่งเป็นโจทย์ที่ทุกสถาบันการศึกษาทุกแห่ง ซึ่งรวมถึงสถาบันที่ผลิตบัณฑิตด้านการแพทย์แผนไทยและการแพทย์แผนตะวันออก ซึ่งต้องดำเนินการปรับหลักสูตร เนื้อหา กระบวนการเรียนการสอน กำหนดทิศทาง มาตรการจากยุทธศาสตร์ไปสู่การปฏิบัติ เพื่อให้สอดรับกับสถานการณ์ที่กำลังจะเปลี่ยนแปลง ในการยกระดับมาตรฐานการจัดการศึกษาสู่ระดับสากล
ด้วยเหตุนี้ คณะการแพทย์แผนตะวันออก มหาวิทยาลัยรังสิต จึงตระหนักถึงความสำคัญของเรื่องดังกล่าว ทางคณะฯ จึงจัดโครงการประกวดเรียงความในระดับมัธยมศึกษาตอนปลายทั่วประเทศ ในหัวข้อ “การแพทย์แผนตะวันออกสู่ประชาคมอาเซียนในทัศนะของท่าน” เพื่อกระตุ้นความสนใจ ความตื่นตัวของนักเรียนและผู้ที่เกี่ยวข้องในการเชื่อมโยงองค์ความรู้ด้านการแพทย์แผนตะวันออกสู่ประชาคมอาเซียน และเพื่อนำข้อมูลมาประกอบการจัดทำแผนแม่บทและยุทธศาสตร์ เพื่อการยกระดับและพัฒนาการเรียนการสอนของคณะฯ สู่ประชาคมอาเซียนต่อไป
๖. วัตถุประสงค์
๖.๑ เพื่อส่งเสริมนักเรียน ให้มีความตื่นตัวและสนใจศึกษาหาความรู้ในการแพทย์แผนตะวันออกและการเคลื่อนตัวเข้าสู่สังคมอาเซียนในอนาคตอันใกล้ โดยเข้าร่วมประกวดเรียงความในระดับมัธยมศึกษาตอนปลายทั่วประเทศฯ
๖.๒ เพื่อส่งเสริม อนุรักษ์ และเผยแพร่คุณค่า ความสำคัญของภูมิปัญญาด้านการแพทย์แผนตะวันออก
๖.๓ เพื่อให้โอกาสแก่นักเรียน แสดงความรู้ความสามารถและการแสดงออก เพื่อส่งเสริมวัฒนธรรมและภูมิปัญญาของชาติ
๖.๔ เพื่อประมวลความคิดเห็นและข้อเสนอแนะมาใช้ในการจัดทำแผนแม่บทการเสริมสร้างเอกลักษณ์ของชาติสู่สังคมไทยและประชาคมอาเซียน
๗. ประโยชน์ที่คาดว่าจะได้รับ
๗.๑ นักเรียน ได้ร่วมประกวดเรียงความในหัวข้อการแพทย์แผนตะวันออกสู่ประชาคมอาเซียนในทัศนะของท่าน และข้อเสนอแนะในการเสริมสร้างความมั่นคงยั่งยืนแก่เอกลักษณ์ของชาติ
๗.๒ ได้ทัศนะคติ ความคิดเห็นและข้อเสนอแนะด้านการแพทย์แผนตะวันออก เป็นข้อมูลในการจัดทำแผนแม่บทในการเสริมสร้างเอกลักษณ์ของชาติ การศึกษา การวิจัย การส่งเสริม อนุรักษ์ และเผยแพร่คุณค่าความสำคัญของเอกลักษณ์ของชาติสู่สังคมไทยและสู่ประชาคมอาเซียน
๘. กลุ่มเป้าหมาย
นักเรียนระดับมัธยมศึกษาตอนปลายทั่วประเทศ (ตัวแทนโรงเรียนละ 2 คน)
๙. ประเภทของการประกวด
การประกวดเรียงความในระดับมัธยมศึกษาตอนปลายทั่วประเทศ ในหัวข้อ “การแพทย์แผนตะวันออกสู่ประชาคมอาเซียนในทัศนะของท่าน” โดยพิมพ์ลงในกระดาษ A ๔ ใช้ Font Angsana new ตัวอักษรขนาด ๑๖ กำหนดให้ความยาวของเรียงความจำนวน ๕ หน้ากระดาษ หรือหากเขียนด้วยลายมือให้เขียนตัวบรรจงครึ่งบรรทัด จำนวน ๖ – ๗ หน้ากระดาษ A ๔ ให้อ่านง่าย สะอาดและสวยงาม ผู้เข้าร่วมประกวดฯ สามารถเข้าดูรายละเอียดได้ที่ www.rsu.ac.th กดที่วิทยาลัย/คณะ (ด้านซ้ายมือ) เลือกข้อมูลคณะการแพทย์แผนตะวันออก 
๑๐. ขอบเขตเนื้อหาสาระในการประกวด
เนื้อหาสาระของเรื่องที่ประกวด จะต้องครอบคลุมองค์ประกอบสำคัญ ด้านองค์ความรู้พื้นฐาน ด้านการแพทย์แผนตะวันออก ด้านการอนุรักษ์ การเผยแพร่คุณค่า ความสำคัญของภูมิปัญญาด้านการแพทย์แผนตะวันออก โดยมีเป้าหมายเพื่อส่งเสริม สร้างสรรค์ พัฒนา ฟื้นฟู และอนุรักษ์การแพทย์แผนตะวันออกให้มีความมั่นคง สามารถนำมารับใช้สังคมไทยและประชาคมอาเซียนได้อย่างยั่งยืนต่อไป
๑๑. เกณฑ์ในการตัดสินการประกวดเรียงความ
๑ มีเอกภาพ โดยเขียนให้ตรงตามหัวข้อเรื่องและมีประเด็นตามเป้าหมายที่กำหนด
๒ มีกระบวนความของเนื้อหาที่ต่อเนื่องสัมพันธ์กัน
๓ มีเนื้อหาสาระสำคัญของเรื่องที่โดดเด่น กระชับ เข้าใจง่าย และ ครอบคลุมสาระเนื้อหาทั้งหมด
๔ มีเนื้อหาที่ปลุกจิตสำนึกของคนในชาติให้ตระหนักถึงความสำคัญของภูมิปัญญาการแพทย์แผนไทยและการแพทย์แผนตะวันออก
๕ การใช้ภาษา กระชับ กะทัดรัด สละสลวย กินความ กินใจ มีความคิดชัดเจน ลำดับความคิดเป็นขั้นตอน มีเนื้อหาครอบคลุมกระบวนการส่งเสริม สร้างสรรค์เอกลักษณ์ของชาติ เพื่อนำไปสู่ประชาคมอาเซียน
๑๒.วิธีการส่งผลงานเข้าประกวด
๑๒.๑ ส่งเรียงความในหัวข้อ “การแพทย์แผนตะวันออกสู่ประชาคมอาเซียนในทัศนะของท่าน” โดยเขียนชื่อที่อยู่ และหมายเลขโทรศัพท์ที่สามารถติดต่อได้สะดวกมาด้วย
๑๒.๒ ส่งผลงานการประกวดทางไปรษณีย์ไปที่คณะการแพทย์แผนตะวันออก มหาวิทยาลัยรังสิต เลขที่ ๕๗/๓๔๗ หมู่บ้านเมืองเอก ถนนพหลโยธิน ตำบลหลักหก อำเภอเมือง จังหวัดปทุมธานี ๑๒๐๐๐ ภายในวันที่ ๒๕ มีนาคม ๒๕๕๕ (วงเล็บมุมซองว่า “ประกวดเรียงความ”) หรือส่งข้อมูลทาง E-mail ที่ petch_peer @hotmail.com พร้อมรายละเอียดข้อมูลที่เกี่ยวข้องมาด้วย
๑๒.๓ ผู้สมัครต้องแนบสำเนาบัตรประจำตัวนักเรียนและใบรับรองจากสถานศึกษามาด้วย
๑๓. การพิจารณาตัดสิน
๑๓.๑ คณะกรรมการจะพิจารณาตัดสินผลงานที่ส่งเข้าประกวดทุกประเภท โดยแบ่งออกเป็นภูมิภาค ๕ ภูมิภาค ดังต่อไปนี้
- ภาคเหนือ ๑๖ จังหวัด ได้แก่ จังหวัดเชียงใหม่ เชียงราย แม่ฮ่องสอน พะเยา แพร่ น่าน ลำปาง ลำพูน ตาก สุโขทัย พิษณุโลก เพชรบูรณ์ พิจิตร กำแพงเพชร นครสวรรค์ และอุตรดิตถ์
- ภาคตะวันออกเฉียงเหนือ ๑๙ จังหวัด ได้แก่ จังหวัดเลย หนองบัวลำภู สกลนคร หนองคาย อุดรธานี มุกดาหาร นครพนม กาฬสินธุ์ ชัยภูมิ มหาสารคาม อำนาจเจริญ ขอนแก่น ยโสธร ร้อยเอ็ด นครราชสีมา บุรีรัมย์ ศรีสะเกษ สุรินทร์ และอุบลราชธานี
- ภาคกลาง ๒๑ จังหวัด ได้แก่ จังหวัดลพบุรี อุทัยธานี ชัยนาท นครนายก สิงห์บุรี สระบุรี
พระนครศรีอยุธยา สุพรรณบุรี อ่างทอง กาญจนบุรี ราชบุรี เพชรบุรี สมุทรสงคราม ประจวบคีรีขันธ์ ระยอง สระแก้ว ปราจีนบุรี จันทบุรี ชลบุรี ฉะเชิงเทรา และตราด
- ภาคใต้ ๑๔ จังหวัด ได้แก่ จังหวัดชุมพร ระนอง สุราษฎร์ธานี พังงา ภูเก็ต กระบี่ ตรัง สตูล นครศรีธรรมราช พัทลุง สงขลา ยะลา ปัตตานี และนราธิวาส
- กรุงเทพฯและปริมณฑล ๖ จังหวัด ได้แก่ จังหวัดนครปฐม นนทบุรี ปทุมธานี สมุทรปราการ สมุทรสาคร และกรุงเทพมหานคร
จากนั้นคณะกรรมการฯ จะคัดเลือกเรียงความที่ดี จำนวน ๑๐ เรื่อง เพื่อพิจารณาตัดสินหาผู้ชนะการประกวดในระดับประเทศ โดยจะประกาศผลผู้เข้ารอบ ๑๐ คน ในวันศุกร์ที่ ๒๗ เมษายน ๒๕๕๕ ให้นักเรียนที่เข้ารอบมาอ่านเรียงความต่อคณะกรรมการและตอบข้อซักถาม คนละ ๑๐ นาที โดยทางคณะการแพทย์แผนตะวันออก มหาวิทยาลัยรังสิต จะแจ้งวัน เวลา และสถานที่ให้ทราบอีกครั้งหนึ่ง และทางคณะฯ สนับสนุนค่าเดินทางให้กับนักเรียนที่เข้ารอบอ่านเรียงความ คนละ ๑,๐๐๐ บาท (กรณีนักเรียนคนใดไม่มาเข้าร่วมการนำเสนอฯ ทางคณะฯ ถือว่าท่านได้สละสิทธิ์การเข้ารับรางวัลในครั้งนี้)
๑๔.รางวัล
การประกวดเรียงความในระดับมัธยมศึกษาตอนปลายทั่วประเทศ ในหัวข้อ “การแพทย์แผนตะวันออกสู่ประชาคมอาเซียนในทัศนะของท่าน” โดยมีรางวัลดังต่อไปนี้
๑๔.๑ รางวัลชนะเลิศ รางวัลละ ๗,๐๐๐ บาท จำนวน ๑ รางวัล พร้อมเกียรติบัตร
๑๔.๒ รางวัลชนะเลิศ อันดับที่ 2 รางวัลละ ๕,๐๐๐ บาท จำนวน ๑ รางวัล พร้อมเกียรติบัตร
๑๔.๓ รางวัลชนะเลิศ อันดับที่ 3 รางวัลละ ๓,๐๐๐ บาท จำนวน ๑ รางวัล พร้อมเกียรติบัตร
๑๔.๔ รางวัลชมเชย รางวัลละ ๑,๐๐๐ บาท จำนวน ๗ รางวัล พร้อมเกียรติบัตร
หมายเหตุ ขั้นตอนในการรับรางวัลทางคณะฯ จะแจ้งให้ทราบในโอกาสต่อไป
